<header data-type="book">
<h1>醫學芻言</h1>
<dl class="元資料">
<div><dt>作者</dt><dd>王泰林</dd></div>
<div><dt>朝代</dt><dd>清</dd></div>
<div><dt>年份</dt><dd><data value="1862">公元1862年</data></dd></div>
</dl>
</header>

<h1>第一章　辨證概述</h1>
<p>四時百病，不出外感內傷。外感者，風寒暑濕燥火也；內傷者，喜怒憂思悲恐驚也。</p>
<p><u>外感六淫</u></p>
<p>風：有風寒、風熱、風濕、風燥、風火。</p>
<p>寒：有寒濕；寒久能化熱。</p>
<p>暑：有陰暑，有陽暑；暑必夾濕。</p>
<p>濕：有寒濕、風濕、濕熱；有濕去而化燥者。</p>
<p>燥：有外感、有內傷，有氣燥、有血燥。</p>
<p>火：有實火、虛火，上焦火、中焦火、下焦火，五臟六腑之火。</p>
<p>暴病初起，寒熱頭痛，總名之曰風寒。有汗者傷風，多鼻塞；無汗者感寒，多骨節痛。</p>
<p>暑病初起，陰暑夾濕者，多胸痞吐瀉；陽暑則壯熱，大渴頭痛。</p>
<p>濕病因天時者，初起身重發熱，或有汗，或無汗，而足冷者多，胸必悶，口必膩而不渴，間有渴欲飲水而噁心者。濕因嗜茶酒而病者，必舌膩而不欲飲，小便少而或大便溏。</p>
<p>燥自外感者，必咳嗽咽乾，凜凜惡寒；燥因內傷者，必舌乾便燥，易飢而不欲食，有傷氣、傷血之分也。</p>
<p>火證最多，壯熱目赤，口渴便秘，煩躁，脈洪數大。</p>
<p>須辨虛實：暴病多實，久病多虛；暴病多寒，久病多熱。</p>
<p><u>內傷七情　</u></p>
<p>驚喜皆傷心，心跳不寐。</p>
<p>悲憂皆傷肺，咳嗽汗多。</p>
<p>思慮皆傷脾，食少倦怠，無力便溏。</p>
<p>怒傷肝，或腹脅脹痛，或頭昏眩而火升。</p>
<p>恐傷腎，或心跳遺精，或腰痛脊痛。</p>
<p>又有勞倦內傷為不足，飲食內傷為不足中之有餘。</p>
<p>又有勞力傷脾，色欲傷腎，皆屬內傷之證。</p>

<h1>第二章　六淫治法</h1>
<p><u>風寒治法</u>　風寒初起宜散，羌活、防風、荊芥、紫蘇、豆豉、秦艽、桔梗；咳加杏仁；噁心加橘皮、半夏；胸悶加枳殼；無汗加蔥白。</p>
<p><u>風熱治法</u>　風熱初起：牛蒡、薄荷、連翹、桔梗、豆豉、前胡、桑葉、茅根。</p>
<p><u>風濕治法</u>　風濕初起：防風、白朮、茯苓、豆卷、羌活。</p>
<p><u>風燥治法</u>　風燥：沙參、貝母、玉竹、薄荷、桑葉、知母。</p>
<p><u>風火治法</u>　風火：羚羊、連翹、山梔、薄荷、牛蒡、蘆根；甚則犀角、石膏、川連、大黃。各隨證而施之。</p>
<p><u>寒濕治法</u>　寒濕宜溫散，必身重腿股痠痛，此為雜病之寒濕，非傷寒門中夾濕之證。宜桂枝、苡仁、防己、防風、羌活、獨活、牛膝等。</p>
<p>傷寒另有專書。仲景《傷寒論》，柯韻伯注最詳，所宜熟讀者也。至於寒邪化熱，種種治法，亦在《傷寒論》中。後人如劉河間熱病論，近時葉天士《溫熱論》，皆要讀之書。</p>
<p><u>暑病治法</u>　暑屬火，暑必夾濕。有因貪涼閉汗，外則無汗惡寒（暑兼外寒），內則熱甚煩悶者，宜香薷飲（香薷飲：扁豆、厚朴各半斤，香薷一斤。為粗末，每服三錢，酒水煎服。功能祛暑解表，化濕和中。《和劑局方》方。）為主。有因食瓜果冷水，內變寒濕者（暑兼內冷），腹痛吐瀉，輕者霍香正氣散；重者脈伏肢冷，此即所謂陰暑也，寒多宜理中湯；欲飲水者宜五苓散。</p>
<p><u>暑熱治法</u>　暑熱甚，煩躁多汗，脈洪大，宜白虎湯。但熱不寒，背微惡寒者，白虎加桂枝湯。</p>
<p><u>暑濕治法</u>　暑濕胸痞嘔惡，消暑丸為主，醋炒半夏、茯苓、甘草是也。仿此則二陳湯，藿香正氣散等，皆所宜用。他如濕溫，舌白膩，噁心，身疼足冷，口渴不多飲，而又煩躁者，蒼朮白虎湯可選。</p>
<p><u>陰濕治法</u>　濕而兼寒者，陰濕也，在內證門中。如舌白嘔惡，身疼惡寒，無汗，宜蒼朮皮、羌活、半夏、茯苓、陳皮。</p>
<p><u>陽濕冶法</u>　濕而兼熱者，為陽濕，即濕熱病也。如舌白噁心，身熱有汗，胸痞，宜豆卷、杏仁、半夏、茯苓、滑石等；如嘔惡胸痞，有汗煩悶，或大便泄者，薑汁炒川連、半夏，黃芩、蔻仁、枳實、竹茹，即瀉心溫膽法也。</p>
<p><u>風濕治法</u>　風濕乃濕病而兼風邪者，並非外科與瘋科門之風濕也，必惡風身重。如王海藏神朮散（王海藏神朮散：又名神術湯。蒼朮二兩，防風二兩，甘草一兩。為粗末，加生薑、蔥白，水煎服。治內傷冷飲，外感寒邪而無汗者。《陰症略例》方。）之例，無汗用蒼朮、防風、羌活；有汗用白朮、防風、茯苓等。</p>
<p><u>濕化燥治法</u>　濕化燥，宜清潤之中兼滲濕。如《局方》甘露飲：二地、二冬、茵陳、澤瀉；河間甘露飲：五苓（五苓：五苓散之簡稱。）三石（三石：滑石、石膏、寒水石。）；子和甘露飲：於河間方中再加葛根、藿香、木香，隨證採取。</p>
<p><u>內燥外燥治法</u>　內燥宜滋，證必大便堅，咽燥、乾咳心跳，如二地、二冬、玉竹、石斛。外燥宜清，咳嗽、胸中膹郁，喻嘉言清燥救肺湯。重者加人參，大便不燥結者，去麻仁而加川貝。</p>
<p><u>氣燥血燥治法</u>　氣分燥，宜石膏、連翹、桔梗、甘草；血分燥，如生地、當歸、桃仁、玄參。然氣燥血必燥，清氣藥中略加花粉、知母；血燥氣亦燥，滋燥藥中可入蘆根、石斛。</p>
<p><u>實火虛火治法</u>　實火宜苦寒，黃芩、黃連、黃柏、山梔，甚則大黃；虛火宜甘寒，鮮地、鮮斛、鮮沙參、玄參、麥冬、雪梨汁、甘蔗漿。</p>
<p><u>三焦火、五臟六腑火治法</u>　上焦火：黃芩、桑皮、甘草，甚則石膏；中焦火：黃連、甘草；下焦火；川柏、知母。</p>
<p>肺火：黃芩、麥冬；心火：犀角、川連、甘草；肝火：羚羊、山梔、膽草、青黛；脾火：黃連、防風、山梔；腎火：知母、黃柏；大腸火：條芩、槐花；小腸火；木通、鮮生地；膽火：龍膽草、苦參、豬膽汁；心胞火：犀角、連翹、犀黃（犀黃：犀牛黃之簡稱，即牛黃。）；膀胱火：黃柏、車前子；三焦火：山梔為主，其餘即上中下三焦之法也。</p>

<h1>第三章　七情治法</h1>
<p><u>驚喜傷心</u>　心跳不寐，茯神、棗仁、硃砂、金箔。</p>
<p><u>悲憂傷肺</u>　咳嗽汗多，黃耆、五味、沙參、麥冬。</p>
<p><u>思慮傷脾</u>　食少倦怠，或便溏，歸脾湯為主。</p>
<p><u>怒傷肝</u>　腹脅脹痛，宜疏肝，如香附、蘇梗、吳萸、烏藥、青皮、陳皮；肝火、肝風上升，頭眩火升者，宜鎮肝熄風，如石決明、刺蒺藜、天麻、鉤藤；虛者加沙苑、女貞、生地、牡蠣。</p>
<p><u>恐傷腎</u>　心跳遺精，腰痛脊痛，如二地、龜板、杜仲、狗脊，或加磁石、牡蠣。</p>

<h1>第四章　勞倦、飲食、色欲傷</h1>
<p><u>勞倦內傷</u>　勞倦內傷為不足，其證凜凜微惡寒，又微微內熱，稍行動則氣短不足以息，四肢倦怠無力。宜東垣補中益氣湯：參、耆、草、升、柴為要藥，血加當歸，氣加陳皮，食不易運加神麯。</p>
<p><u>飲食傷</u>　飲食傷為有餘，脘脹不舒，或吞酸噯腐，反飽不思食，古法以香砂枳朮丸為主，今時以二陳湯加神麯、山楂、砂仁、枳實。</p>
<p><u>色欲傷</u>　色欲傷腎為下虛，如二地、杞子、萸肉、沙苑、菟絲，古以六味丸為主方。</p>

<h1>第五章　郁證、痰病</h1>
<p>外感內傷，已言大略。又有郁證痰病，亦須講及。</p>
<p><u>郁證</u>　郁證乃七情雜沓（沓：繁多。），難分經絡。如倦怠太息，或飢而不欲食，或食即飽脹，或心跳頭昏，或腰痠足軟，或火升內熱，即在一日之中，時覺暫快，時覺昏沉，懶於言動。婦人患此最多，每每經事不調，腹中時痛。古方治法雖詳，總以暢懷為要。治法如略有寒熱，尚未大虛者，逍遙散；倦怠少寐者，歸脾湯；心跳口乾內熱者，天王補心丹；兩足跟痛，腰膝痠痛，目花頭眩者，六味地黃湯；經不調而腹痛者，婦寶丹，即四物加阿膠、香附、艾葉等味也。</p>
<p><u>痰病</u>　痰病多怪，周身無處不患，或喘咳多痰，舌苔厚膩，或舌紅口碎，頭目昏重，或經脈惕惕跳動，或如昧如狂，或嘔噦不眠，或頸項腿臂結核、痠疼。治痰方法總以二陳湯為主，老痰加南星、枳實，即導痰湯。頑痰不愈，礞石滾痰丸。如瓜蔞仁、海蛤粉、白芥子、風化硝、竹瀝、薑汁、蘿蔔汁，皆痰病可採之藥。至於夾火、夾寒、夾氣、夾郁、夾食、夾風、夾濕，即於寒、濕、風、火、氣鬱、傷食門中諸藥，採取一二味並用之可也。</p>

<h1>第六章　溫病</h1>
<p>吾吳為卑濕之地，病真傷寒者絕少，所看時證，雖曰傷寒，其實皆溫熱、風溫、濕溫之病。近見淮上人吳鞠通《溫病條辨》，言之甚詳，宜讀之。</p>
<p><u>溫病治法</u>　溫病初起即在陽明，雖一日惡寒，至二日即但熱，故開始即以梔豉湯加牛蒡、薄荷、橘皮、桔梗、杏仁等味；夾食加枳實、山楂；二三日不大便，加瓜蔞仁；三四日熱重口渴，加連翹、蘆、茅根；五六日即憒憒神昏者，其證必重，加羚、犀、石菖蒲、天竺黃之類；若舌焦黃，脘腹硬痛，大便不通，用涼膈散下之，甚則承氣湯。</p>
<p><u>風溫治法</u>　溫邪夾風者，必咳嗽頭痛，微寒發熱，如前胡、杏仁、桔梗、牛蒡、薄荷、荊芥、橘紅、枳殼；及其化火，與上溫熱同治。</p>
<p><u>濕溫治法</u>　濕溫必胸痞，舌苔厚而白膩，淡豉、橘紅、半夏、赤苓、滑石；無汗加葛根。</p>
<p><u>溫熱、風溫、濕溫化火治法</u>　溫熱、風溫、濕溫，大便泄者，此為熱泄，葛根黃芩黃連湯；嘔惡者，橘皮竹茹湯；煩躁透斑疹，牛蒡、犀尖（犀尖：犀角尖的簡稱。）、連翹、竺黃，豆豉、鮮地，二味同研名黑膏。若至譫語，舌尖紅，中心苔白或燥，此邪自衛傳營，如犀角、鮮地、赤芍、連翹、丹皮、菖蒲、鬱金、山梔、天竺黃等。閉用萬氏牛黃清心丸開之；開之不應，至寶丹或珠珀犀黃散；有譫語，舌焦黑，不知人，大劑犀、羚、鮮地、鮮斛、川連、連翹、菖蒲、蘆根，送下紫雪丹五分，或有開而得生者。然究竟危極矣。</p>
<p><u>時證嘔惡，用苦辛不效，轉用輕清芳香法</u>　溫病中間，或病後，嘔惡煩悶不得寐，瀉心湯合溫膽湯最妙。如用苦泄之藥不靈，乃胃虛不勝藥味之苦劣也，與七葉飲甚輕靈，如鮮藿香、鮮佩蘭葉、竹茹、冬瓜子、鮮荷葉、鮮稻葉、鮮薄荷葉、枇杷葉，此輕清芳香法，余嘗用之見效。</p>
<p><u>溫病後調理</u>　凡溫病後調理，總以甘涼養胃，清徹餘邪為主，（按溫病後，治在胃，喻嘉言法也。）如豆卷（炒黃）、川貝、茯苓、扁豆、丹皮、穀芽、橘皮等。</p>
<p><u>溫邪兼感暴寒</u>　前言溫邪初起即在陽明，此其常也。然亦有暴寒引動溫邪者，亦見太陽表證，如頭項強痛，周身疼，惡寒甚而無汗者，亦用羌活、防風、蔥白、豆豉、秦艽、荊芥等溫散之，但不用麻、桂耳。</p>
<p><u>溫疫</u>　又時證溫疫，沿門闔境，其病相似者是也。吳又可先生以達原飲為開手要方，其證舌苔滿白，但熱不寒，方中厚朴、檳榔為闢瘴之藥，芩、知為退熱之藥，芍、草為和中之藥，獨草果一味，究嫌辛烈，余常去而不用，即芍、草二味，雖曰和平，而一嫌其斂，一嫌其滯，不若橘、苓、半夏之和中理氣化濁之為當也。</p>
<p><u>變用承氣法</u>　《溫疫論》中用大黃，極言神妙無比，後人不善用而強效顰，誤事亦多，惟疫證誤下之害小，傷寒誤下之害大，蓋以疫多火耳。《溫疫論》云，人方食肉而適得病，雖下之而食不下，必加人參於下藥之中，其積始行。此蓋助其胃氣，以敷布流行，即又可先生聰明善用大黃處也。曾見吳濟亨（吳濟亨：王旭高同代名醫，生平不詳。）治一年高人，食牛肉脹滿不消，諸藥不效，先用人參六君子湯一劑，而後消而下之。即又可先生之意，將一方而為二法也。</p>
<p><u>變用白虎法</u>　吳又可用白虎加人參湯，與仲景法不同。仲景云：傷寒脈浮，發熱無汗，其表不解者，不可與白虎湯。而《溫疫論》中有脈浮發熱無汗者，與白虎加人參湯，氣化津回，則汗從表達。蓋傷寒之邪，自表傳裡而化熱，其外已解，故必大煩大渴，大熱大汗，脈洪大者，用白虎則金清而火退；若溫邪時疫，其熱自里達表，脈本但數而不浮，脈浮則其邪欲從表出，故溫疫脈浮發熱無汗，與白虎人參湯，反汗出而解，此亦又可善用古方之處也。</p>
<p>余所編《溫疫論歌括》，及《溫疫明辨歌訣》，言簡而意到，所宜熟讀者也。</p>

<h1>第七章　中風</h1>
<p>中風一證，多系肝風上逆，卒然昏僕，口歪流涎，手足不遂。古來方法，治各不同。有言風從外入者，以小續命湯加減；有言風自內生者，宜熄內風；或夾氣、夾火、夾痰，前人之論備矣。景岳直指為非風，全由精氣內虛，惟進溫補，此亦一說，不可不知，不可全恃。余每以羚羊、天麻、橘紅、半夏、鉤藤、茯神、竺黃、竹瀝、薑汁等，中於氣而不語者，送下蘇合香丸；熱阻竅閉，舌強神糊者，化下至丹寶；痰多加膽星。至於口開為心絕；手撒為脾絕；眼閉為肝絕；遺尿為腎絕；鼾睡為肺絕；汗出如油，面赤如妝，髮直息鼾，目上視，皆不治。近世有迴天再造丸（迴天再造丸：《一枝軒經驗方》方。），其方補氣養血，活血豁痰，清火通絡搜風，無所不備，此丹藥亦未可專恃也。他如地黃飲子，三生飲加人參，十味溫膽湯，景岳之右歸、左歸丸皆可採擇，隨證施之。</p>

<h1>第八章　勞損</h1>
<p>勞瘵一門，其來有漸，而因各不同。大抵咳嗽發熱不休，大便溏者多不治。其中心跳頭昏，腰痛遺精，白帶，或吐血汗多，往往兼夾為病，圖治之方亦不一，然總以肺、脾、腎三經為主，如二地、二冬、參、苓、山藥、丹皮、川貝、玉竹、桑皮、枇杷葉、紅棗、蓮子，皆常用之藥。吐血加茜草、藕節；心跳少寐，棗仁、辰砂；便溏泄，冬朮；腹中痛，白芍、甘草；腰痛，杜仲、狗脊；帶下、遺精，沙苑子、牡蠣；頭痛火升，石決明，皆可隨證而加。至於古方逍遙散、歸脾湯、補中益氣湯、固本丸（固本丸：《張氏醫通》方。天冬、麥冬、生地、熟地各八兩、人參四兩。蜜丸，每服四錢。治老人津血俱虧，咳逆便秘。）、大補陰丸、六味丸、天王補心丹、補肺阿膠散、紫菀湯、小建中湯、地骨皮飲，皆當引用。</p>

<h1>第九章　臌脹</h1>
<p>臌證，有氣、血、痰、水、寒、熱之分。初起但腹脹，而腹未滿者謂之脹；若腹已滿者，謂之脹滿；若但腹脹滿者，謂之臌脹；若但腹脹而四肢面容消瘦，謂之單腹脹；若初起腹脹滿，四肢面目悉腫者，謂之腫脹。</p>
<p><u>脘腹痞脹</u>　多因氣滯，每用理氣之藥，如川樸、青皮、陳皮、香附之類；每兼濕濁，必參燥濕之品，如蒼朮、半夏、赤苓之屬。挾熱者為濕熱，加薑汁炒川連、黃芩之類；挾寒者，加乾薑、吳萸。（大抵觀其舌苔濁厚者，因乎濕濁為多；熱者口渴，小溲赤；寒者口不渴，小便清。）食入脹痛，或噯腐氣，必兼食積，宜加枳實、萊菔子、砂仁。至如冬瓜皮、大腹皮、姜皮、澤瀉等，證尚未虛者，皆可通用，即正氣已虛，兼補藥數味，而冬瓜皮等仍可用之為佐使，以化濕通氣也。</p>
<p><u>風水</u>　初起先面腫咳嗽，而後腹脹足腫者，古人謂之風水，俗名水臌。如兼寒熱，頭脹痛鼻塞，宜先發汗：重則麻黃、杏仁、射干、葶藶；輕則羌、防、紫蘇、桔梗。如小便短少者，必兼滲濕，如苓、澤、苡仁、木通、車前、通草等味。</p>
<p><u>水臌</u>　初起先足腫，而後腹滿面浮者，濕傷於下，下甚極而上也，此真水臌。宜健脾運濕，如五皮飲、五苓散、平胃散等選用之。</p>
<p><u>氣臌</u>　初起先腹脹而後面足腫者，氣壅極而水注也。先面足腫而後腹脹者，水上逆而氣壅也。然氣至水必注，水注氣亦至，故必以理氣行水為要也。凡利水之藥，必少佐通陽之屬，如桂枝、肉桂、乾薑、附子，或加數分，或用一味，或二、三味，觀其證而酌用之可也。</p>
<p><u>單腹脹</u>　若單單腹脹滿，手足反消瘦者，多由鬱怒傷肝，木來剋土，精神內虧，氣血不足，雖有治法，百難愈一。若腹上青筋綻露，食少便泄，氣急不得臥者，死期近矣。用方如逍遙散，兼六味丸、六君子之意，不宜大溫，不可太寒，當和平以守之。</p>
<p>臌脹日久，脾腎兩虛者，如理中湯、腎氣丸，善於調理，亦有收功者，然斷不能速效，宜耐心服藥乃可。</p>
<p>凡腫脹忌食鹹，宜食淡，蓋以咸傷血，而淡能滲濕也。</p>
<p><u>血臌</u>　此外有血臌，婦女犯之為多，男亦有之。面色萎黃，有蟹爪紋，步履如常，腹漸日大，必多怒善忘，口燥便秘，胸悶脅痛，宜六君子加芎、歸、乾薑、延胡；或暫入大黃酒炒一二劑。蓋血瘀必因氣滯，脾失健運，故必運脾理氣之中，而加血藥。若但通瘀，致虛其氣，而脾愈弱，反速其害多矣。</p>

<h1>第十章　噎膈、反胃</h1>
<p>食不得下，哽噎而下謂之噎。食雖入咽，仍復吐出謂之膈。朝食暮吐名反胃。</p>
<p><u>噎</u>　宜清火降氣化痰，如蔗漿、梨汁、薑汁、杏仁、川貝、蘇子、枇杷葉、蘆根汁；或加旋覆花、蛤殼等。</p>
<p><u>膈</u>　膈證雖有寒有熱，寒者多而熱者少，如左金丸、六君子加乾薑。又津液枯者，如蓯蓉、杞子、當歸、半夏、沉香、茯苓、甘草。惟《金匱》大半夏湯，用人參、半夏、白蜜，以水揚之萬遍，煎藥最妙。</p>
<p><u>反胃</u>　反胃宜溫，朝食暮吐，是無火也。吐帶酸水者，宜溫中焦，如人參、白朮、乾薑、川椒、吳萸，甚則附子；吐出白沫者，宜溫下焦，如附子、肉桂、吳萸、乾薑、當歸、蓯蓉、川楝子。</p>
<p>至於噎膈夾痰、夾瘀、夾蟲者，如桃仁、新絳、南星、半夏、瓦楞子，及烏梅丸之意，亦可參入。</p>
<p>（附方）</p>
<p>牛犬二灰散：治噎膈之奇方也。不拘黃牛、水牛，但遇有狗屎於牛屎上者，二屎共取和勻，候乾封固，每用煅灰存性，陳酒調服三錢。後用真雲南圍棋子一枚，男用白，女用黑，搗研極細末，仍以陳酒燉濃服之。</p>
<p>甘蔗飯：甘蔗去皮切錢樣，白米少些放磁碗內，以水潤透米，將蔗錢放米內，再用磁碗蓋定，慢火蒸熟成飯。先取蔗錢與病人徐徐嚼咽蔗汁，即食此飯，為開膈第一方。服後即食雲南黑白棋子末亦可。</p>
<p>反胃方：此斗門方，出《綱目》上。取大附子一枚，以溫湯泡去鹽味，放於磚上，四面著火漸逼脆，焠入生薑自然汁中，再逼再焠，約盡薑汁半碗為度，然後將附子研極細末，用米湯調服一錢，不過三服效。</p>

<h1>第十一章　痰飲</h1>
<p>痰飲為病，心悸頭眩，短氣而咳，舌苔白者多。柯韻伯云：痰與飲同源，而有陰陽之別。陽盛陰虛則水氣凝而為痰；陰盛陽虛則水氣溢而為飲。然痰有寒痰，飲亦有熱飲，又不可不辨也。</p>
<p>痰飲諸方，以二陳為主，余則隨證加減：</p>
<p>久嗽氣短，加桂枝、白朮，即合苓桂朮甘湯法也。</p>
<p>脅痛口不渴，加白芥子、旋覆花。</p>
<p>四肢腫，身體疼重，加黃耆、防己，即防己黃耆湯法。</p>
<p>咳逆倚息不得臥，面色黑，心下痞，加防己、桂枝、人參、風化硝，即木防己法。又小青龍湯、葶藶大棗湯選用。</p>
<p>眩暈加澤瀉、白朮。</p>
<p>咳嗽不已，加乾薑、細辛、五味子，以上必口不渴、苔白。</p>
<p>火痰加海蛤粉、瓜蔞霜、黃芩、浮石。</p>
<p>寒痰加乾薑、附子。</p>
<p>風痰加南星、天麻、竹瀝、薑汁。</p>
<p>燥痰加天冬、麥冬、玉竹、瓜蔞、連翹。</p>
<p>濕痰加蒼朮、白朮。</p>
<p>虛痰加人參、都氣丸、腎氣丸、金水六君煎。</p>
<p>食痰加枳實、萊菔子。</p>
<p>郁痰加川貝、川芎、香附、連翹。</p>
<p>實熱老痰，礞石滾痰丸。</p>
<p>咳嗽臂痛脈沉，指迷茯苓丸。</p>

<h1>第十二章　咳嗽</h1>
<p>古人云：五臟六腑皆有咳，總不離乎肺。以余驗之，外感風寒，內傷精氣，皆能致咳，總不離乎痰飲，以痰飲為致咳之根也。惟虛實二字，最宜分別，不可誤也。</p>
<p><u>外感咳</u>　外感風寒暴咳，必鼻塞頭痛，惡寒發熱，用前胡、紫蘇、杏仁、橘紅、桔梗、象貝、款冬花、桑葉、荊芥。</p>
<p><u>內傷咳</u>　內傷精氣久咳，倦怠微熱咽乾，肺陰雖虧，而脾腎未傷者，如沙參、麥冬、杏仁、川貝、玉竹、桑皮、枇杷葉。</p>
<p>以上兩種，若苔白口膩者，必加半夏、茯苓、澤瀉。</p>
<p><u>肺虛咳</u>　若久咳肺虛，傷及脾胃者，必食少便溏，宜六君子加杏仁、川貝、冬花、麥冬、五味等。</p>
<p><u>腎虛咳</u>　若肺腎交虛，必氣逆短促，陰虛必痰中帶血，宜生地、阿膠、白芍、茜草炭；水飲必舌白麵浮，宜人參、附子、茯苓、乾薑、半夏、白朮、白芍、五味；甚則黑錫丹以鎮之。</p>
<p><u>咳嗽氣急</u>　咳嗽氣急，當以蘇子降氣湯為主。</p>
<p><u>水飲咳喘</u>　水飲浮腫咳喘者，葶藶大棗瀉肺湯，加麻黃、杏仁、射干、半夏、沉香、茯苓、澤瀉等味。</p>
<p><u>哮喘</u>　哮喘以定喘湯為主，只能見效，難許斷根。</p>

<h1>第十三章　血證</h1>
<p>一切血證，屬熱者多，屬寒者少。然亦有寒而宜溫者，不可不知，不可不辨。血證除感風熱一條外，風熱必身熱，余俱不宜發熱，若發熱脈洪大不休者，難治。</p>
<p><u>外感吐血</u>　外感吐血，先見頭痛，惡寒發熱，必取微汗，宜紫蘇、荊芥、薄荷、桑葉、前胡、黑梔、丹皮、赤芍、茅根；夏秋感暑熱、秋燥吐血，宜六一散、石膏、枇杷葉、桑白皮、丹皮炭、茅根、沙參、阿膠等；若大吐者，四生丸（四生丸：《婦人良方》方。生荷葉、生艾葉、生柏葉、生地黃各等分。水丸，每服三錢。治血熱妄行，吐血衄血。）或犀角地黃湯。</p>
<p><u>瘀傷吐血</u>　瘀傷吐血，必先胸脅痛，其血必紫黑成塊，脈必滯澀，宜四物湯加醋炒大黃、桃仁、丹皮、香附、童便。如紫血盡，鮮血見，用六君子加當歸調之。</p>
<p><u>溫邪吐衄</u>　溫熱病後，因未發汗，內熱蓄血，而致吐衄，大便黑，面色黃，宜犀角地黃湯加黑梔、茅根。</p>
<p><u>內傷吐血</u>　血證除瘀傷及外感，其餘皆屬七情飢飽勞碌等因，必見噁心，此內傷心脾失血的證。《高鼓峰心法》以一味固元湯主之，用人參、耆、歸、芍、草、薑、棗水煎服。余以為初見吐血，必先用寒涼，涼藥不能止，或雖稍止，而終莫能除者，治當補以甘溫。若開手便溫，適足以招謗，亦非自全之道也。</p>
<p>楊仁齋（楊仁齋：楊士瀛，字登父，號仁齋，南宋醫家。）謂：陽虛陰必走，大吐大衄，外有寒冷之狀，可用理中湯；乾薑須炮黑，加扁豆、茯苓、五味等。余用此法曾驗過。兼陰虛加熟地，或保元湯、當歸補血湯，皆可選用。</p>
<p>血證有虛火，不宜用炮薑、肉桂剛燥之藥。若見煩渴燥熱，睡臥不安，宜聖愈湯，即四物湯加參、耆，或再加入麥冬、五味，衝入童便服之。</p>
<p><u>舌衄</u>　舌上出血，如針孔射出者，內服清心降火藥，外以香薷湯含嗽，再以槐花、蒲黃炭研末摻之。</p>
<p><u>牙衄</u>　牙縫出血，用生竹茹二兩，醋浸一宿含之；或以醋浸竹茹少許，蘸乾蟾酥少許，按於出血處立止。滿口齒出血，新鮮地骨皮四兩，煎湯漱口，服之亦可。</p>
<p><u>鼻血</u>　鼻血用生茅花一兩，煎湯服。如血不止，用好陳酒五六斤，燉溫浸兩足甚驗。</p>
<p>以上舌、牙、口、鼻血出，統用甘露飲、犀角地黃湯。</p>
<p><u>血淋尿血</u>　小便下血，痛者為血淋，不痛為尿血，用小薊飲子；或新鮮苧麻根一兩煎湯服。又海螵蛸、鮮生地、赤苓、側柏葉、車前子煎湯，調亂髮灰，加麝香少許同服；或醋調亦可。如痛不可忍，以藕汁、蘿蔔汁、白蜜調下。</p>
<p><u>房勞尿血</u>　房勞傷小便尿血，用鹿角膠五錢，沒藥二錢，血餘炭二錢為末，茅根汁打麵糊丸，每服二、三錢，淡鹽湯下。</p>
<p><u>便血</u>　大便血，先便後血為遠血，宜黃土湯，熟地、白朮、炙草、附子、阿膠、黃芩、灶心土。先血後便為近血，宜清，當歸赤小豆湯加槐花、地榆、側柏葉、荊芥炭。大便下血，諸藥不效者，宜烏梅、地榆等澀之。</p>
<p><u>汗血</u>　皮膚血汗，六味地黃湯加五味、麥冬、川斷。又用煅人中白加麝香少許，溫酒調下即效。</p>
<p><u>諸竅出血</u>　宜血餘炭、棕炭、蓮房炭為末服之。</p>
<p><u>血崩</u>　血崩，宜歸脾湯為主，加醋炒黃芩。若血去過多，加炮薑炭；若汗出不止，防其厥脫，用當歸黃耆補血湯；手足冷者，加附子。大吐大衄大崩之後，血若稍止，急用獨參湯。</p>

<h1>第十四章　心腹痛</h1>
<p>心不可痛，皆胃脘痛耳。</p>
<p><u>氣痛</u>　氣痛，脈沉澀，宜四七湯。</p>
<p><u>血痛</u>　血痛痛如刀刺，或大便黑，宜失笑散：生蒲黃、五靈脂是也。</p>
<p><u>痰痛</u>　痰痛脈滑咳嗽，或痛連脅下，用二陳湯為主，加瓜蔞、白芥子等；甚則礞石滾痰丸。</p>
<p><u>火痛</u>　火痛脈數實，口渴面赤，身熱便秘，其痛或作或止，宜金鈴子、延胡、薑汁炒川連、炒吳萸、黑山梔、半夏、茯苓、淡芩等味。</p>
<p><u>冷痛</u>　冷痛脈遲細，手足冷，其痛綿綿不休，宜附子理中湯，加當歸、肉桂、吳萸。</p>
<p><u>虛痛</u>　虛痛心下悸而痛，脈虛細澀，喜按，得食少安，二便清利，宜歸脾湯加石菖蒲；或當歸肉桂建中湯，或黃耆建中湯加吳萸、川椒。</p>
<p><u>注痛</u>　注痛者感陰氣或異氣而痛。語言錯亂，其脈乍大乍小，兩手之脈若出兩人，宜平胃散加藿香、石菖蒲、麝香少許；或送下蘇合香丸，以辟邪魅陰氣。</p>
<p><u>蟲痛</u>　蟲痛脈平，其痛忽來忽去，聞肥甘之味更痛，按摩少止，唇紅，舌上有白花點者，宜附子理中湯加川連、烏梅、川椒、黃柏、肉桂、當歸；或烏梅丸。</p>
<p><u>食痛</u>　食痛脈實滑，噯腐吞酸，惡食腹脹，其痛或有一條扛起，宜平胃散加穀麥芽、山楂、半夏、萊菔子；如初起食在膈間，即以指探吐之；如腹脹滿拒按，大便不通，宜承氣湯加消導藥下之。</p>
<p>以上九痛流傳己久，不可不知。而高士宗（高士宗：高世拭，字士宗，清代醫家。）《醫學真傳》分各部用藥，其法甚捷，茲錄於下。</p>
<p><u>心包絡痛</u>　當心口而痛，乃心包絡痛，非真心痛也。宜紫蘇、細辛、香附、延胡、陳皮、甘草、川桂枝、木通、當歸，即香蘇飲合當歸四逆湯法也。</p>
<p><u>胸痹痛</u>　心之上胸膈痛，即胸痹痛也，宜瓜蔞、川貝、薤白、肉豆蔻、百合湯煎（即百合、烏梅二味）。</p>
<p><u>胸膺痛</u>　胸膈下兩乳中間名胸膺也。胸膺痛，乃肝血內虛。宜丹參、當歸、白芍、紅花、川斷、檀香、砂仁等，即丹參飲加味也。</p>
<p><u>中脘痛</u>　胸膺之下，即為中脘。中脘痛，手不可近，寒痰積氣為多。實者宜五積散；虛者宜加味香蘇飲：如紫蘇、橘皮、半夏、吳萸、桂枝、當歸、白芍、香附、木通、甘草、生薑等。</p>
<p><u>脘下痛</u>　中脘之下，時痛時止，乃中虛而胃氣不和。若已服破氣消伐之藥，便宜溫補。但以手按之，痛稍止者，此中虛有寒之驗也。宜香砂六君子湯加乾薑，或合入黃耆建中湯。</p>
<p><u>乳下兩旁痛</u>　乳下兩旁胸骨盡處痛者，乃少陽樞機不利也，宜逍遙散加生薑。</p>
<p><u>大腹痛</u>　大腹者，乃太陰脾土也。如痛在內而緩，中土虛寒也，宜理中湯倍人參；若痛兼內外而急，脾絡不通也。理中湯倍乾薑，不應加肉桂。</p>
<p><u>臍旁痛</u>　臍旁左右痛者，乃衝脈病也，當用血分之藥，若用氣藥無益也。宜當歸四逆湯加吳茱萸、生薑。又四物湯去地黃，加肉桂、黃耆、生薑、甘草、紅花。</p>
<p><u>臍中痛</u>　臍中痛不可忍，喜按者，腎氣虛寒也。宜通脈四逆湯加白芍；若脈沉實，口渴、腹滿、便秘，是有燥矢，宜承氣下之。</p>
<p><u>臍下痛</u>　臍下寒痛乃腎陽虛而陰寒凝結，宜真武湯，或桂枝茯苓湯。又有火痛者，必小便不利，或小便點滴脹痛，宜五苓散送下通關丸；大便不通者，宜下之。</p>
<p><u>少腹痛</u>　少腹兩旁屬厥陰肝部，實者宜香蘇飲加歸、芍、柴胡、橘葉；虛者宜烏梅丸法。</p>
<p><u>兩脅上痛</u>　兩脅之上痛者，少陽不和也。宜小柴胡湯加青皮，合左金丸。</p>
<p><u>季脅痛</u>　兩旁季脅痛者，屬肝氣虛也。當歸四逆湯加阿膠、杞子、烏藥；或四君子去白朮，加當歸、粳米，送下烏梅丸。一屬肝血虛，一屬肝氣虛。</p>
<p>又按：心腹諸痛，如口中熱，腹脹大便秘者，或兼發熱者，宜厚朴七物湯；腹兼脅痛，惡寒，大便秘，宜大黃附子湯；若但脹而便不秘者，是實中之虛，宜厚朴生薑半夏人參甘草湯；腹痛甚而手不可觸近，嘔吐涎水，宜大建中湯；腹中雷鳴切痛嘔吐者，附子粳米湯；腹痛下利，四肢厥逆者，通脈四逆湯；腹痛吐瀉者，理中湯；繞臍痛，名寒疝，當歸生薑羊肉湯。皆出《金匱》。</p>

<h1>第十五章　痛風、痹、腰痛</h1>
<p><u>痛風</u>　痛風，肢節走痛也，不外風寒濕三氣所致。痛風頭痛惡寒發熱者，宜溫散，如五積散（五積散：白芷、川芎、甘草、茯苓、當歸、肉桂、白芍、半夏各三兩，橘皮、枳殼、麻黃各六兩，蒼朮二十四兩，乾薑四兩，桔梗十二兩，厚朴四兩。為粗末，每服三錢，加姜煎服。功能解表散寒，溫中消積。《太平惠民和劑局方》方。）之類。輕者宜防風、當歸、秦艽、羌活、獨活、桂枝、片薑黃、牛膝、川斷、桑枝。</p>
<p>痛而夜重者，屬血分，四物湯加黃耆、防風、桂枝、秦艽、紅花、桑枝、炙草；如痛久不愈，宜大補氣血，十全大補湯加虎骨、桑寄生、附子、防風、薑汁、竹瀝；溫補不效者，邪入經絡也，方中加金銀藤、木通、紅花、鉤藤、刺蒺藜、羚羊角；又久痛則鬱，鬱則生熱，熱則生痰，必加制南星、半夏、瓜蔞根、黃柏、貝母、竹瀝、薑汁；或桑寄生、虎骨。</p>
<p>久服辛溫藥不效，宜玉竹、黑芝麻、黃耆、甘草、阿膠、蒺藜、甘菊、歸鬚、姜蠶，乃柔肝熄風也。</p>
<p><u>痹</u>　痹證與痛風相似，痹則著而不行，風則走痛無定。《內經》云：風勝為行痹，即痛風也；寒勝為痛痹；濕勝為著痹。是則痹證屬寒濕也。治法不外溫通以祛寒濕，宜五積散、黃耆桂枝五物湯。</p>
<p><u>腰痛</u>　暴痛實者，宜溫散，如羌活、秦艽、桂枝、白朮、杜仲、當歸、乾薑、茯苓、防風。腰久痛虛者，宜補腎，六味丸或八味丸加鹿角膠、霜、杜仲、牛膝、補骨脂。瘀傷腰痛，痛如刺，輕者鹿角磨沖酒服；重者桃仁承氣湯。腰重痛者，濕也，苓薑朮桂湯。</p>
<p>陳修園（陳修園：陳念祖，字修園，清代醫家。）治腰痛久不愈，用白朮一兩為主，佐牛膝、淫羊藿；若火虛者，加附子、當歸、肉桂、杜仲；或加乾薑，治寒濕；或加苡仁，治濕者夾熱，據云神效。</p>
<p>旭高治一腰痛，其人咳嗽，大便秘，或時痛甚不可行動，諸藥不效，用滾痰丸而愈。是痰亦有腰痛者。</p>

<h1>第十六章　癲、狂、癇</h1>
<p>癲者，癡呆之狀，哭笑無常，語言無序，其人常靜；狂者，罵詈不避親疏，其人常動；癇者，卒倒無知，口角流涎，手足抽掣，數刻即醒，或數日、或數月再發，皆屬痰火。脈實者吉，沉細者凶。用藥清火化痰：實證滾痰丸，當歸龍薈丸；虛證磁朱丸，桂枝龍骨牡蠣湯去桂加阿膠，硃砂安神丸。</p>

<h1>第十七章　消渴</h1>
<p>消渴，火證也。脈宜數大，忌虛小。口渴不止為上消，人參白虎湯；食入即飢為中消，調胃承氣湯；飲一溲一為下消，腎氣丸。此古法也。</p>
<p>趙養葵（趙養葵：趙獻可，字養葵，明代醫家。）變其法，用大劑六味湯料一斤，加肉桂一兩、五味子一兩，煎湯六七碗，冷飲之，熟睡而渴如失。喻嘉言用六味加犀角。又豬肚丸（豬肚丸：《濟生方》方。豬肚一個、黃連、炒小麥各五兩，天花粉、茯苓各四兩，麥門冬二兩。豬肚洗淨，諸藥為末。內肚中，蒸之熟爛，搗和為丸。每服三錢。）亦可用。</p>

<h1>第十八章　傷食</h1>
<p>傷食證，必見胸悶吞酸噯腐，腹脹痛等證。自宜以山楂、神麯、萊菔子、檳榔、枳實等。若不噯腐胸滿，但見頭痛，惡寒發熱，是外感證，切不可使用消食藥，反致表邪陷入，切記切記。脈滑而實者，食積也。病初起，舌上苔厚而黃白色者，必有食也。</p>

<h1>第十九章　黃疸</h1>
<p>黃疸，濕熱鬱蒸而成，有陰陽虛實邪正之分。</p>
<p><u>陽黃治法</u>　黃疸，如小溲不利，面目身膚如橘色紅黃者，陽黃也，宜茵陳、山梔、陳皮、厚朴、二苓、澤瀉、神麯、麥芽；口乾便秘者加黃芩、黃連、大黃。</p>
<p><u>陰黃治法</u>　若黃色淡白不華，神倦口不渴，腹微滿，手足冷，此為陰黃，宜附子、乾薑、茵陳、茯苓、白朮、厚朴等。</p>
<p><u>虛黃治法</u>　黃色淡，小便清長，四肢無力，腹微滿，不思食，為虛黃，宜黃耆建中湯。</p>
<p><u>表邪黃疸治法</u>　若初起頭痛發熱，而後發黃者，有表邪也，用豆豉、葛根、柴胡、黃芩、連翹、梔子、杏仁、滑石。</p>
<p><u>谷疸治法</u>　又有谷疸，食谷則眩，吞酸噯氣，宜兼消導，如枳實、穀芽、茯苓、澤瀉、神麯、大腹皮等。</p>
<p><u>酒疸治法</u>　酒疸，嗜酒傷濕所致，分消藥中加葛花、雞距子（雞距子：枳椇子。）。</p>
<p><u>黑疸治法</u>　黑疸，額上黑，面黃帶灰色，此脾病傳腎也。若腹滿者難治。用乾薑、附子、澤瀉、白朮；亦有用杞子、菟絲子等者。</p>
<p>若傷寒失下發黃，神昏者，不治。</p>

<h1>第二十章　瘧</h1>
<p>瘧疾，寒熱往來有定候。一日一發者邪淺；二日一發者邪深；三日一發者邪更深。先寒後熱者為順，先熱後寒者為逆。發於子後而至午退者為陽；發於午後而至夜半退者為陰；發於午前而至酉戌退者，陽經連及陰經也。但寒而無熱者為牝瘧；但熱而無寒者為癉瘧；因勞而發者為勞瘧；因食而發者為食瘧；更有鬼瘧、瘴瘧，總不離乎少陽一經。以少陽為半表半裡，邪踞其界，入與陰爭則寒，出與陽爭則熱。偏陽者熱多；偏陰則寒多；陰陽俱病，則寒熱等焉。治方如清脾飲（清脾飲：青皮、厚朴、草果、白朮、柴胡、黃芩、製半夏、茯苓、炙甘草各五分，加姜煎。治妊婦瘧疾《婦人良方》方。）、小柴胡湯，治瘧初起之正法也。初起熱甚無汗，加紫蘇葉、防風；寒多者，加桂枝，重用老薑；熱多者，加知母、貝母、蘆根；大渴、大煩、大熱，加石膏、麥冬、竹葉。</p>
<p><u>癉瘧治法</u>　癉瘧，以石膏、知母、粳米為正方。先熱後微寒者，亦同癉瘧例，白虎加桂枝湯。</p>
<p><u>鬼瘧治法</u>　鬼瘧，脈乍大乍小，其人時清時渾，不換金正氣散（不換金正氣散：厚朴、藿香、甘草、半夏、蒼朮、橘皮各等分。為粗末，每服三錢。加薑、棗煎。治濕濁內停，兼有外感。《太平惠民和劑局方》方。）</p>
<p><u>勞瘧治法</u>　勞瘧，小柴胡湯加瓜蔞根；口渴甚，去半夏，或補中益氣湯。</p>
<p><u>食瘧治法</u>　食瘧，平胃散及柴胡。</p>
<p><u>久瘧、三陰瘧治法</u>　久瘧及三陰瘧，日久諸藥不效，用白朮一、二兩，生薑五、六錢，水煎一杯，寅時服之，渣至午後再煎服。如熱多者，以當歸一兩代白朮。</p>
<p>三陽瘧治少陽膽，三陰瘧治太陰脾。</p>
<p><u>胎瘧治法</u>　胎瘧久不愈，用六君子湯加草果、烏梅，合小柴胡湯。</p>
<p>久瘧不愈，亦用六君子湯、補中益氣湯，兼送服附桂八味丸三錢，服之自效。</p>
<p>凡一切瘧疾，欲急於取效之法，三發之後，以小柴胡湯加常山三錢，寅時服，渣再煎，辰時再服。如吐，任其吐去痰涎自愈。</p>

<h1>第二十一章　痢疾</h1>
<p>痢疾初起，多由暑濕積滯而成；亦有夾寒、夾表邪者。如無外感表症，但見裡急後重，便膿血，三四日內，照《倪涵初（倪涵初：倪宗賢，字涵初，清代醫家。）痢疾三方》，如芩、連、芍、樸、檳、楂、麥、枳之類，用無不效。</p>
<p>痢疾腹中痛，或下血片，及噤口噁心，諸藥不效，用《斗門秘書》（《斗門秘方》：即《斗門方》，撰人不詳，《本草綱目》中載之。），如乾薑、黑豆、炙粟殼、地榆、甘草、白芍。</p>
<p>痢疾不論新久，新痢以陳倉米湯送下香連丸二錢，一日二三服；至於久痢，用四君、六君或補中益氣湯；或十全大補湯煎湯送下香連丸。此薛立齋（薛立齋：薛己，字新甫，號立齋，明代醫家。）法也。</p>
<p>痢疾諸藥不效，脫肛，身無熱而虛者，真人養臟湯，如粟殼、肉豆蔻、當歸、肉桂、木香、人參等味。</p>
<p>休息久痢，流連不愈，宜黃連三錢、血餘炭三錢、烏梅肉三錢、羊脂四錢、白臘三錢、白蜜八錢，以羊脂、白臘烊化為丸服之。又陳松花（陳松花：陳久的松花粉。）、火腿腳骨炙研末，以黃臘烊化為丸亦效。</p>
<p>風泄，下鮮血，宜黃耆、防風、羌活、葛根、升麻等。</p>
<p>洞泄寒中，食已即出，完穀不化，宜附子理中加川連、烏梅。</p>
<p>又五更腎泄，宜四神丸，補骨脂、吳萸、肉果、五味等是也。</p>
<p>脾泄，宜理中為主。湯丸如一，皆可酌服。</p>
<p>痢疾忌款宜參：脈沉小者易治；脈浮大者難治。發熱不止者死；腹痛不休者死；下痢純血者死；下痢如屋漏水者死；能食者輕，不能食者重；絕食下不止者死；嘔呃者死，新產即下痢者危。</p>
<p>治痢變通隨證用藥例（以上是常用方法，此則隨證變法）：</p>
<p>下痢脈浮，頭痛發熱，葛根、防風、白芍、甘草。</p>
<p>下痢發熱不休，痢勢夜重者，桂枝湯加當歸、防風；若發熱而肢冷者，當歸四逆湯。</p>
<p>發熱下痢無汗者，人參敗毒散加陳倉米，名倉廩湯。</p>
<p>發熱惡寒，初起下痢輕者，以藿香正氣散；不效者，宜桂枝葛根湯；甚則當歸四逆湯。</p>
<p>若寒熱往來作嘔者，小柴胡湯。</p>
<p>若但熱不惡寒，裡急後重者，葛根、芩、連、甘草；若腹痛脹滿拒按，口中燥渴，舌苔焦黃，此屬實熱，宜承氣湯下之。</p>
<p>若口不渴，脈遲細無力，手足冷，腹痛喜按，此虛寒也，宜理中、四逆法溫之。</p>
<p>若腹痛不休，虛煩，飢不欲食，為木剋土，其脈必弦，宜小建中湯；服之不愈，即以小柴胡湯去參，加白芍用之效。</p>
<p>下痢血，口渴，裡急後重，脈盛不虛，為熱痢，白頭翁湯；虛體及產後，加入阿膠、甘草。</p>
<p>若下血而無火，其血色必黯而成塊，如此者，則屬熱少而寒多也，須辨其脈證。如口不渴，脈沉細，手足冷，小便清，屬虛寒無疑，以理中湯，用灶心土煎湯代水；下血多者，黃土湯，大生地、阿膠、白芍、附子、炮薑、黃芩、灶心黃土是也。</p>
<p>下痢初起，不食，舌苔濁膩，脘腹硬痛，平胃散加消導藥；若脾胃已虛，宜香砂六君子湯及理中湯。不食亦宜細辨，如不餓不欲食，屬脾病，宜理中、六君；若飢而不欲食，屬肝病，烏梅丸。</p>
<p>絕食而嘔，噤口痢重證也，朱丹溪（朱丹溪：朱震亨，字彥修，元代醫家，因居浙江義烏之丹溪，故人稱丹溪翁。）法用人參、川連、石蓮肉、薑汁，徐徐呷之；若作惡，濕熱上衝於胃，葉天士（葉天士：葉桂，字天士，號香岩，清代醫家。）用乾薑黃連瀉心湯；若嘔吐涎沫者，寒也，宜吳茱萸湯；心下痞滿，亦宜瀉心湯，及厚朴生薑半夏人參湯。</p>
<p>按治痢難於治瘧，以痢為臟腑病，瘧為經絡病也。</p>

<h1>第二十二章　頭痛、耳聾</h1>
<p>凡感冒風寒，必發熱惡寒而頭痛，宜隨六經表證治之，茲不具贅。</p>
<p>此雲頭痛，乃雜病，但頭痛無他證者，大抵暫痛為邪，久痛為虛。邪則分寒熱而治之，虛則分陰陽而補之。然亦有久痛為邪所纏，新病因虛而發者，當察脈證而明辨之。</p>
<p><u>火頭痛</u>　火頭痛痛而煩熱，或連齒痛，脈洪數，宜石膏、竹葉、薄荷、黃芩、茶葉等味；又有鬱火頭痛，宜逍遙散，加葛根、酒炒黃芩。近時用羚羊角、刺蒺藜、天麻、鉤鉤、甘菊等；更有痰火頭痛，氣實有痰，頭重眩暈，用大黃酒炒三次為末，清茶調服三錢；又清空膏　（清空膏：川芎五錢，柴胡七錢，黃連、防風、甘草、羌活各一兩，黃芩三兩五錢，為細末。每服一錢，放熱酒內，再入茶少許，調如膏。治偏正頭痛及雷頭風。《蘭室秘藏》方。）亦治鬱火頭痛之聖方也。</p>
<p><u>偏頭痛</u>　偏頭痛多有痰火，偏右者，宜二陳湯加沙參、芩、連、川芎、防風、膽星之類；偏左者，二陳加歸、芍、芎、柴、白芷之類。</p>
<p><u>氣虛頭痛</u>　氣虛頭痛，煩勞則痛甚，宜補中益氣湯加川芎、蔓荊。</p>
<p><u>血虛頭痛</u>　血虛頭痛，痛連眼稍角，其目澀，宜四物湯倍川芎、加知、柏、蔓荊；又當歸補血湯加鹿茸五錢（另研沖），水、酒各半煎服。</p>
<p><u>眉稜骨痛</u>　眉稜骨痛，用荊芥、防風、羌活、白芷、半夏、沉香末等。</p>
<p><u>真頭痛</u>　真正頭痛，痛連及腦，手足寒冷至節，死不治，用黑錫丹。</p>
<p><u>腎虛頭痛</u>　腎虛頭痛，宜六味丸加杞子、甘草、肉蓯蓉、川芎、細辛；如命門火衰，八味丸。</p>
<p>又熏法最效，方用川芎五錢，晚蠶沙二兩，姜蠶如患者年歲之數（如人年三十歲，可用三十條，毋多用），以水五碗，煎至三碗，就砂鍋上以厚紙糊滿，中間開錢大一孔，取藥氣熏蒸痛處，每日一次，熏三五日見效。</p>
<p><u>耳聾</u>　暴聾肝火為多，龍膽瀉肝湯，當歸龍薈丸；久聾腎虛也，六味丸加菖蒲，磁石、牛膝、五味，再用磁朱丸。又有耳中潰膿，或流臭水，屬肝火，須外科另看。</p>

<h1>第二十三章　疝證</h1>
<p>疝有七種，多屬肝經為病。</p>
<p>一曰寒疝，睪丸冷硬而痛，宜溫之，如吳萸、小茴、川楝子、胡蘆巴；甚則肉桂、附子。</p>
<p>一曰水疝，囊腫出水，宜萆薢、茯苓、半夏、橘皮、苡仁等。</p>
<p>一曰筋疝，不在陰囊，而在陰莖，陰莖腫大，或碎流膿水，此屬濕火，宜龍膽瀉肝湯。近世名下疳，不名筋疝。筋疝之疝，在胯凹，有筋一條，腫脹者是也。</p>
<p>一曰血疝，即世俗夾癰、魚口、便毒之類，在外科門。</p>
<p>一曰氣疝，忿怒勞碌，則囊腫而痛，氣平則安，宜烏藥、木香、吳萸、山梔。</p>
<p>一曰狐疝，臥則入少腹，行立則出少腹而下注，亦宜溫通。</p>
<p>一曰㿗疝，囊大如斗，不能全愈，亦不害命。</p>
<p>陳修園七疝統治法，以二陳湯為主，加豬苓、澤瀉、白朮、桂枝、小茴香、木通、川楝子。二陳加味外，如寒甚者，再加乾薑、附子；熱甚者，加知、柏；小溺如膏者，加菖蒲、萆薢；氣上衝者，去白朮，加肉桂、吳萸、當歸；囊腫如水晶者，加苡仁、桑皮；痛不可忍，恐瘀血為膿致潰，加桃仁、紅花、乳香；筋疝加苡仁、木瓜；頑麻不痛者，加川芎、檳榔；癢者加刺蒺藜。</p>
<p>又《千金翼》洗方：雄黃末一兩，生礬二兩，甘草七錢，水五碗煎二碗，洗疝。又於關元穴兩旁，相去各三寸，青脈上灸七壯，左灸左，右灸右。又灸外陵穴，在臍左右各開一寸半，灸疝亦效。</p>

<h1>第二十四章　痿</h1>
<p>痿者，兩足痿弱不能行也，治宜補養氣血筋骨。</p>
<p>虎潛丸：虎骨、龜板、熟地、黃柏、知母、當歸、牛膝、鎖陽、陳皮、白芍，羊肉為丸。</p>
<p>加減四斤丸：蓯蓉、牛膝、木瓜、鹿茸、熟地、五味、菟絲、杞子、蜜丸。</p>
<p>痿證服前二丸，若氣虛多痰者，宜六君子湯加黃柏、蒼朮、紫菀（紫菀治痿躄，出《神農本草經》）。瘦黑人血虛多火，六味丸加黃柏、蒼朮；肥白人痰多氣虛，宜間服當歸補血湯，加竹瀝、薑汁。</p>

<h1>第二十五章　泄瀉</h1>
<p>《內經》云：濕勝則濡泄，宜胃苓湯統治之，如蒼白朮、二苓、澤瀉、川樸、甘草、桂枝、陳皮等。</p>
<p><u>濕熱瀉</u>　口中熱，溺赤，下瀉腸垢，為濕熱，去桂加防風、川連。</p>
<p><u>寒濕瀉</u>　溺清，口和不渴，下利清穀，為寒濕，加乾薑。</p>
<p><u>食積瀉</u>　胸滿痞悶，噯腐吞酸，瀉下臭穢，為食積，加山楂、麥芽。</p>
<p><u>脾虛瀉</u>　食少便頻，面色㿠白，為脾虛，去樸加人參、乾薑。</p>
<p><u>腎虛瀉</u>　五更作瀉依時，或臍下痛，為腎虛，去陳皮、厚朴，加附子，四神丸。</p>
<p><u>吐瀉暴脫治法</u>　忽然大瀉不止，大汗大喘，手足厥冷，兼吐者，須防脾腎之氣暴脫。夏月伏陰在內，多此證，宜附子理中湯大劑與之，不可服香蕾、藿香等。</p>
<p><u>暑熱瀉</u>　吸受暑濕作瀉，宜六一散，香連丸。</p>
<p><u>氣虛瀉</u>　氣虛下陷作瀉，宜補中益氣湯去當歸，加木香、葛根。</p>
<p><u>飧泄</u>（飧泄：又名水穀利。指泄瀉完穀不化。）　久風為飧泄，宜神術湯，《聖濟》附子湯。</p>
<p><u>痼冷</u>　久瀉止而又發，瀉時腹痛，諸藥不效，此痼冷在腸間，宜先取去，然後調治，許學士　（許學士：許叔微，字知可，南宋醫家。曾任集賢院學士，故人稱許學士。）用溫脾湯，《千金》用平胃散去蒼朮，加乾薑、肉桂、附子。</p>
<p><u>木賊土</u>　痛瀉因土敗木賊，宜痛瀉要方。痛瀉要方陳皮芍、防風白朮煎湯酌。補土瀉木理肝脾，若作食傷醫便錯。</p>
<p><u>久瀉</u>　久瀉諸藥不效者，有臟熱腸寒、腸熱臟寒之辨，用烏梅丸二錢，米飲下，日三服，半月愈。</p>
<p>又有久瀉，用肉蓯蓉、鹿角霜、當歸鬚等法；又有芩、連、甘、葛；有用阿膠、羊脂、乳酥、黃連末、蜂蜜熬膏等法。喻嘉言（喻嘉言：喻昌，字嘉言，明末清初醫家。）頗得其旨。</p>

<h1>第二十六章　嘔、吐、噦、呃</h1>
<p>聲與物俱出為嘔；有物無聲為吐；有聲無物為噦；氣自上衝有聲，聲短而頻，名呃。</p>
<p>以上四證皆屬氣逆，有統治法：用二陳湯隨證加減。如寒氣所客，脈遲畏寒，加乾薑、藿香、砂仁；乾嘔吐涎沫，加人參、吳萸、大棗，倍生薑；如食不得入，屬火，加芩、連、人參。或飲食所傷，吞酸噯腐，加蒼朮、藿香、砂仁、麥芽、山楂、神麯；有聲無物即乾嘔，加竹茹、人參、旋覆花、赭石、大棗；吐酸水，加吳萸、川連；脾胃虛弱，運化遲而嘔吐者，加人參、冬朮、砂仁、木香；食已即吐，胃中有熱，食入則兩熱相沖，不得停留而吐，若大便秘結，可加大黃，用蔗汁一杯，薑汁一匙，沖和服之效；寒熱往來，脅痛而嘔吐者，屬少陽，加人參、柴胡、黃芩、大棗；驟然發呃，為胃火，加石斛、麥冬、扁豆、枇杷葉、竹茹；久病發呃，有脾虛、腎虛之分，脾虛加參、朮、丁香、柿蒂；腎虛加參、附、乾薑、沉香、巴戟肉。然此證多死。如吐蟲者，去甘草，加川連、川椒、人參、吳萸、金鈴子、烏梅、粳米。</p>

<h1>第二十七章　積聚</h1>
<p>積者，五臟所生，推之不移，屬陰；聚者，六腑所成，推之則移，屬陽。當辨新久虛實而治。</p>
<p>積聚，新病不虛，宜五積散；大實者，用備急丸，即大黃、乾薑、巴豆。</p>
<p>陰陽攻積丸：即平胃散加萹蓄、瞿麥、麥芽、川芎各五錢，沉香、木香各一錢五分，大黃二兩酒浸，為末。每服三錢，薑湯下。忌油膩、房事，藥須黃昏時服，勿食晚飯，大小便見惡物為度。下具加減法。</p>
<p>肝之積在左脅下，名肥氣，去蒼朮，加柴胡、鱉甲、青皮、莪朮。</p>
<p>肺之積在右脅下，名息賁，加白蔻、桑皮、鬱金。</p>
<p>心之積起臍上，至心下，大如臂，名伏梁，去蒼朮，加肉桂、黃連、石菖蒲、莪朮。</p>
<p>脾之積在胃脘，腹大如盤，名痞氣，原方不加減。</p>
<p>腎之積在臍下，發於少腹，上衝心而痛，名奔豚。去蒼朮、大黃、陳皮、麥芽、萹蓄，加茯苓四兩，桂、附、當歸、吳萸各五錢，川楝子、李根白皮（李根白皮：李樹的根皮。）各一兩，蜜丸。服四錢，淡鹽湯下。</p>
<p>凡熱積，加黃芩、黃連；寒積，加薑、桂、附子；酒積，加葛花；痰積，加半夏；水積，加桑白皮、赤小豆；血積，加桃仁、紅花；肉積，加阿魏、山楂；果積，加麝香、草果。</p>
<p>如久病虛人，不可逕用前藥。或先服補藥而後攻之；或攻藥去病之半，而即補之；或服攻藥二日，進補藥一劑。愈後必補脾胃收功，如六君子湯、附子理中湯。此二方，若臍下有動氣，去白朮加肉桂。</p>
<p>若服攻藥，大下積血，自汗不止，氣弱不能轉動，急進參附湯救其脫。貧人以當歸二錢，黃耆八錢，附子三錢代之。</p>

<h1>第二十八章　五淋、癃閉（文中沒有「癃閉」證治，想系傳抄脫佚。）</h1>
<p>淋病，小便滴瀝澀痛，欲去不去，欲止不止，分為五種：石淋下如砂石；膏淋下如脂膏；勞淋從勞役而得；氣淋氣滯不通，臍下悶痛；血淋，莖中刺痛出血。皆屬熱結膀胱所致。</p>
<p>治三焦與膀胱正法，五淋散（五淋散用草梔仁，歸芍茯苓與燈心）。清心滋腎，如導赤散。瀉肝，龍膽瀉肝湯。補腎，知柏八味丸。升清，補中益氣湯。分清泄濁固精，萆薢分清飲。</p>

<h1>第二十九章　遺精</h1>
<p>夢而遺者，相火熾也，陳修園以封髓丹治之，即砂仁、黃柏、甘草；程鍾齡（程鍾齡：程國彭，字鍾齡，清代醫家。）以清心丸治之，即生地、丹參。無夢而遺者，心腎虛也，金鎖固精丸。</p>
<p>肝、心火盛者，暫用龍膽瀉肝湯。</p>
<p>肝虛，魂不藏守，宜龍骨、牡蠣、龜板等。</p>
<p>肝熱膽寒，宜溫膽湯，加參、茯神、棗仁、蓮肉。</p>
<p>痰火遺精，威喜丸（黃臘、茯苓）。</p>
<p>補益心脾，四君加遠志，若徒用補腎固澀無益也。</p>
<p>王荊公妙香散（王荊公妙香散：《太平惠民和劑局方》方。麝香一錢，煨木香二兩五錢，山藥、茯苓、茯神、黃耆、遠志各一兩，人參、桔梗、炙甘草各五錢，硃砂三錢，為末。每服二錢，溫酒調服。治驚悸夢遺，虛煩少眠。），治驚悸鬱結夢遺，其方奇妙。《沈氏尊生書》用黃連清心飲，生地、黃連、當歸、人參、茯苓、棗仁、遠志、建蓮肉，亦大法中之穩法也。</p>

<h1>第三十章　赤白濁</h1>
<p>濁者，小溲不清也，屬濕熱。初宜治脾滲濕熱；久宜補腎固精。如二陳湯加蒼朮、黃柏、萆薢；赤色者再加丹參。濁病稍久，當固精兼滲濕，萆薢分清飲；中氣虛者，補中益氣湯；又有命門陽衰，氣不攝精，每致敗精為濁，宜附桂八味丸加菟絲子、車前子，以導敗精。</p>
<p>濁出精竅，與淋出溺竅不同，病久宜固腎，不宜分利，是要旨也。</p>

<h1>第三十一章　自汗、盜汗</h1>
<p>傷寒門以自汗為傷風，盜汗為少陽；雜病自汗屬陽虛，盜汗屬陰虛。陽虛自汗，參、耆、朮、附；陰虛盜汗，其人常發熱，當歸六黃湯；陰陽兩虛，不寐煩躁，歸脾湯加五味、麥冬，或人參養營湯。</p>
<p>自汗發熱，為前此傷風，醫不得法所致，玉屏風散。</p>

<h1>第三十二章　怔忡、驚悸、不眠、健忘、奔豚</h1>
<p>怔忡、驚、悸、不眠、健忘治同。</p>
<p>怔忡，血少也，歸脾湯去木香，加五味、麥冬、杞子，吞都氣丸。若因痰火，必煩躁，前方加生地、川連、川貝。</p>
<p>若水氣凌心者，必舌白不渴，宜半夏、茯苓、甘草、桂枝、大棗；甚則真武湯以鎮之。</p>
<p>奔豚病，氣從少腹上衝心而痛，發作欲死，肉桂、茯苓為主藥；有寒熱者，李根白皮、葛根、當歸、芍藥、黃芩、甘草、吳萸。</p>

<h1>第三十三章　婦人門</h1>
<p>婦人之病與男子同，惟經帶胎產另立方法。（胎前宜清，產後宜溫）。</p>
<p><u>胎前</u></p>
<p>受胎二、三月，嘔惡者，以陽明之氣壅盛於上也，六君子湯加砂仁以和之，半夏不必顧忌。</p>
<p>胎前下血，名胎漏，氣不攝血也，補中益氣湯；如惱怒傷肝，加味逍遙散。</p>
<p>胎動不安，血不養胎也，四物湯去川芎，加白朮、杜仲；有火者加黃芩，有寒者加川椒（此味今人罕用，每易以炮姜。）</p>
<p>墮胎證，多屬氣血兩虛，參、耆、歸、芍、菟絲、杜仲、冬朮、川斷；有火加阿膠、黃芩，無火加鹿角膠、艾葉。</p>
<p>子腫，身體腫而小便不利，五皮飲加白朮。</p>
<p>子懸，四物湯去川芎，加茯苓、白朮、甘草。（按：其證胸脘滿悶，胎動不安。）</p>
<p>子嗽，二陳湯加桑皮、阿膠、麥冬、五味、乾薑、細辛。</p>
<p>子瀉，四君加砂仁、黃芩，或補中益氣湯。</p>
<p>臨產交骨不開，宜芎、歸加發灰、龜板。如血水大下而不產，是血乾而胎滯，氣虛推送無力也，當歸補血湯加人參、肉桂。</p>
<p><u>產後</u></p>
<p>產後血暈，用醋炭熏鼻，酒和童便飲之，不可臥倒，如氣血脫而暈者，必唇口手足厥冷，當歸補血湯，加參、附、淡姜以回陽。</p>
<p>胎衣不下，當歸五錢，川芎三錢，水煎服。如血入衣中，脹而不下，用陳酒送下失笑散。</p>
<p>產後發熱，有外感者，荊芥、防風；無外感，當歸、黃耆。</p>
<p>血塊痛，俗名兒枕痛，芎、歸、肉桂、牛膝、桃仁、楂炭，送下回生丹。</p>
<p>產後泄瀉，不可利水，用補中益氣湯。</p>
<p>產後大便不通，宜八珍加桃仁、杏仁。</p>
<p>子宮下垂，乃勞力所傷也，補中益氣加附子；玉門不閉治同。</p>
<p>產後瘀血不行，腹痛者，宜生化湯，川芎二錢，當歸四錢，桃仁七枚，炙草一錢，炮姜一錢，水、酒各半煎服。</p>
<p>產後痙、口噤、角弓反張、無汗者，名剛痙，宜荊芥穗一兩，童便煎服之；或桂枝湯加葛根。有汗為柔痙，宜桂枝湯加花粉。凡二種痙屬虛者，以十全大補湯加鉤藤、竹瀝、薑汁；汗多加附子。</p>
<p>產後喘，口鼻起黑色，為瘀血入肺不治。或用人參一兩，蘇木三錢水煎服。若厥冷自汗，必用通脈四逆湯，厥回者可治。</p>
<p><u>經帶雜病</u></p>
<p>婦人經水不調屬虛者，衝任之血不足也，宜歸脾湯二十劑，加烏賊骨四兩、茜草一兩，以雀卵為小丸，空心以鮑魚湯送下三錢。如無雀卵，以雞肝代之。</p>
<p>經水不調屬實者，自有實證可憑，宜四物湯加醋炒大黃、香附、桃仁、丹皮、青皮、紅花。</p>
<p>經水不調因鬱而致者，加味逍遙散。</p>
<p>婦人肥而不孕，乃子宮脂滿，宜芎、歸、芍、香附、半夏、貝母、益母膏為丸。如瘦而不孕，乃氣血兩虛，宜八珍湯加菟絲、杜仲、鹿茸、川椒。</p>
<p>婦人帶下，多因中土虧損，濕熱下陷，帶脈失固，宜六君子加炮姜，更以補中益氣湯提之；或以椿根皮、黃柏、白芍、牡蠣、醋糊丸以澀之。</p>
